  Виталий Пронин ИЖКАР «Шудо трамвай» 17-тӥ феврале Ижысь ульчаостӥ «Шудо трамвай» ветлӥз. 4 номеро трамвай турлы буёло шаръёсын чеберъямын вал, отчы пуксисьёсты нимаз адямиос шулдыртӥзы, котькуд 15-тӥез трамвае пырись кузьым басьтӥз. «Шудо трамвай» та нуналэ калыкез дунтэк ворттылытӥз егитъёслэн «Россиысь студент отрядъёс» огазеяськонзылы 55 ар тырмемен валче. Таӵе акция ортчиз быдэс Россиын. БАЛЕЗИНО 20 манетэз йылӥз 100 сюрсозь «Россиысь почта» огазеяськонлэн пресс-службаез ивортэмъя, берло толэзьёс ӵоже шаерамы улӥсьёслы ӵем удалтэ лотереяын. Толэзь талэсь азьвыл гинэ одӥгез 3,5 миллион манет утӥз вал, нош кылем арняе шаерысьтымы шуд пуйыослэн лыдзы йылӥз. Таяз учыре Балезиноын улӥсь 20 манетэн басьтэм билетэзлы луыса 100 сюрс манетлы узырмиз. ДЭБЕС Алыны капчигес Кылем ар ужамзылы йылпумъянъёс лэсьтӥзы Дэбес ёросысь тылпу кысӥсьёс. 29 номеро частен кивалтӥсь Александр Щуклин ивортэмъя, 2014-тӥ арын 14 пол тылпу потаз, 3 мурт вӧсь луыны шедиз, 2 машина ӝуаз. 2013-тӥ арен ӵошатыса, лыдпусъёс урод пала берыктӥськемын. Тылпу кысӥсьёс тодэ вайыто: тылпуэз алыны капчигес, бервылъёссэ утялтон сярысь. КИЗНЕР Книга юртын шудон Кизнер ёросысь библиотекаосын ужасьёс мыло-кыдо куто компьютерез. Соос понна 3-тӥ арзэ «Йӧспӧртэм библиография» конкурс радъяське. Ужрадэ ёросысь 18 библиотека пыриськиз, ваньмыз-ӧвӧлэз 30 проект ыстэмын. Вормисе потӥзы Кизнер гуртысь библиотекаын ужасьёс, соос дасяллям шаертодонъя «Милям черкогуртмы» лото, «Вань выжыкылъёс огазеяськизы» библиошудон но Быдӟым Вормонлы 70 ар тырмонлы сӥзем открыткаос. Вормись библиотека дипломен но ноутбукен пусъемын. ПИЧИ ПУРГА Мильым понна - мильым Пичи Пурга ёрос культурая юртысь «Ветеран» клубе ветлӥсьёс Вӧйдыр арняез бадӟым шулдыръяськонэн усьтӥзы. Люкаськем куноосты пумитазы Тулыс но Вӧйдыр. Та ужрадэ ваньмыз лыктыны кулэ вал доразы пыжем мильымен. Тужгес векчи, чильпырась мильым понна быдэс тусьты мильым сётӥзы. Бадӟым шулдыръяськон йылпумъяськоз 22-тӥ феврале Пичи Пургаысь шор площадьын. Куноосты витё ӟуч но удмурт калык шудонъёс, шулдыр концерт но пӧсь мильым. САРАПУЛ Кырӟась ёрос Сарапул ёросысь Сигаево черкогуртысь «Спектр» культурая юртын Атыкай музъемлы сӥзем кырӟанъёсты быдэстонъя фестиваль ортчиз. Ужрадэ 14 гуртысь нимаз кырӟасьёс но 5 ансамбльёс пыриськизы. Артистъёслы дунъет сётӥз зал тыр люкаськем калык. Ансамбльёс пӧлын вормисе потӥз Сигаево черкогуртысь «Гармошечка-говорушечка», нимаз кырӟасьёс пӧлын - Мостовое черкогуртысь Мария Будзило. Ужрадэз ортчытӥсьёс ушъязы егитъёсты, соос туж трос люкаськизы. МОЖГА Вормисьёслы сюрес Иже Кылем шутэтскон нуналъёсы Можга городын ортчиз «Пионерская правда» газетлэн призэз понна куасэн бызьылонъя ёрос ӵошатскон. Ужрадэ пыриськизы 16 школаысь 171 пиналъёс. Нимаз спортсменъёс пӧлын вормисе потӥзы Пазялысь Тимофей Петров но Эвелина Кокарева, Кибъяысь Екатерина Головина но Родион Иванов. Командаос пӧлын висъяськизы Кибъя, Кватчи но Пазял школаос. Вормисе потэмъёс 27-тӥ-28-тӥ феврале мынозы Иже ёрослэсь данзэ утьыны. Пусйыны кулэ, кылем арын можгаос элькунын котькинлэсь шаплы вал. Вавож Комбикормзы асьсэлэн «Горд Октябрь» хозяйствоын ужасьёс пудозэс табере асьсэ доразы лэсьтэм комбикормен сюдозы. Кунгож сьӧрысь ваем техника юрттэ вакчи дыр куспын витаминъёсын узыр сиён дасяны. Гуртысь специалистъёс оско, техника басьтыны кошкем коньдон асдунзэ матысь дыре берыктоз шуыса. 2014-тӥ арын хозяйствоын котькуд скаллэсь 6 сюрс 476 килограмм йӧл люказы, валля арен ӵошатыса, со 500 килограммлэсь ятыр луэ. ДЭРИ Контора интые нылпи сад Та арня шорын Дэри черкогуртын корка пырон ортчытӥзы. Колхоз конторалэсь юртсэ выльдыса, 100 пиналлы чаклам нылпи сад усьтӥзы. Вань на отын мугор кыдатон зал. Отын ик пиналъёс дышетскозы крезьгурез валаны. Табере Дэри черкогуртысь 3 аресысен 7 аресозь вань пиналъёс нылпи садэ ветлыны быгатозы. Валентина Емельянова  